ব্রাহ্মণাবড়িয়ার বিজয়নগরে চোর সন্দেহে গণপিটুনিতে শহীদুল ইসলাম (৪৫) নামের এক ব্যক্তি নিহত হয়েছেন। গতকাল মঙ্গলবার ভোরে উপজেলার হরষপুর ইউনিয়নের হরষপুর গ্রামে এ ঘটনা ঘটে। নিহত শহীদুল জেলার নাসিরনগর উপজেলার ভুবন গ্রামের মৃত তাজুল ইসলামের ছেলে। বিজয়নগর থানা পুলিশের পরিদর্শক (তদন্ত) ফয়জুল আজিম জানান, গতকাল মঙ্গলবার ভোরে শহীদুল হরষপুর গ্রামের বড়চাল প্রাথমিক বিদ্যালয়ের তালা ভেঙে চুরি করার সময় স্থানীয়রা তাকে আটক করে গণপিটুনি দেয়। পরে খবর পেয়ে পুলিশ তাকে আশঙ্কাজনক অবস্থায় উদ্ধার করে জেলা সদর হাসপাতালে নিয়ে গেলে কতর্ব্যরত চিকিৎসক মৃত ঘোষণা করেন।